In nomine Patris et Filii et Spiritus Sancti. Notum sit omnibus, tam presentibus quam futuris quod ego, Aimeradus de Rovereia, laudantibus filiis meis Aymone et Petro, et ipsi filii mei me laudante, servorum Dei ovationibus cupientes adjuvari, Deo et beatæ Mariæ Alpensis ecclesiæ et Willelmo, ejusdem ecclesiæ abbati, et monachis sub eo degentibus, eorumque successoribus in perpetuum, donamus nostram partem illius alpis quæ vocatur Evoreia, cum omnibus appendentiis et usitamentis suis circumquaque adjacentibus, agris, pratis, pascuis, sylvis, montibus et vallibus, aquis, aquarumque decursibus, et omnium rerum usibus. Et insuper quidquid jure, patrimonii vel dominii possidemus a domo Rainardi, Alpensis conversi, usque ad summum de Altanes, et ab Altanes usque ad Colp, et a Colp usque ad terminum de Rantenes, et a Rantenes usque ad aquam quae vocatur Nant Crues, et quidquid continetur intra Lans et Ovoreia. Donamus etiam Alpem Costiæ usque ad Chalp Flori, et a Chalp Flori usque ad Petram Meal, et a Petra Meal usque ad Altanes, et quidquid infra hos terminos, jure hæreditario possidemus. Donum autem hoc fideliter et libere et absque sine ulla retentione facimus, exceptis pratis de Lans et Ardent et Ardenchet, et Chalp de Octor et Brevon, et quod pascua nemorosa hominibus nostris, sine damno ecclesiæ concedant, quandiu terra silvestris fuerit et inculta ; postquam vero illam excoli, vel inhabitari, Deo præstante contingerit, ut deinceps illud omnino in pace et sine aliqua infestatione perpetuo possideant. Hujus doni gratia quatercentum quinquaginta solidos de bonis ecclesiæ accepi. Hoc donum laudavit et concessit Uldricus frater meus et ex sua parte dedit, si quid in praedicta terra aliquo modo, vel aliquo jure habebat. Testes hujus donationis sunt Girardus de Concisa et Cono frater ejus et Arluinus de Argenchia et Stephanus filius ejus et Boso de Dralen. Hoc totum factum est per manum sancti Bernardi Claræ Vallensis abbatis.